Document ID: 31975R0465

NEUVOSTON ASETUS (ETY) N:o 465/75,
annettu 27 päivänä helmikuuta 1975,
asetuksen (ETY) N:o 804/68 muuttamisesta eläinten ruokintaan käytettävien kirnupiimän ja kirnupiimäjauheen tukien osalta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon,
ottaa huomioon talous- ja sosiaalikomitean lausunnon,
sekä katsoo, että
maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (ETY) N:o 662/74(2), 10 artiklan 1 kohdassa säädetään, että yhteisössä tuotetuille ja eläinten ruokintaan käytettäville rasvattomalle maidolle ja rasvattomalle maitojauheelle myönnetään tukea, jos nämä tuotteet täyttävät tietyt edellytykset,
kirnupiimää ja kirnupiimäjauhetta käytetään paljon myös eläinten ruokintaan; sen vuoksi mainitun asetuksen 10 artiklan säännökset olisi laajennettava koskemaan myös kirnupiimää ja kirnupiimäjauhetta, ja
yhteisöön ei juuri tuoda 10 artiklassa mainittuja tuotteita; turhien tarkastustoimenpiteiden välttämiseksi olisi asianmukaista luopua vaatimuksesta, jonka mukaan nämä tuotteet on valmistettava yhteisössä,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 804/68 10 artiklan 1 kohta seuraavasti:
"1 Eläinten ruokinnassa käytettävälle rasvattomalle maidolle ja rasvattomalle maitojauheelle myönnetään tukea, jos nämä tuotteet täyttävät tietyt edellytykset.
Tässä asetuksessa kirnupiimä ja kirnupiimäjauhe rinnastetaan rasvattomaan maitoon ja rasvattomaan maitojauheeseen."
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 3 päivästä maaliskuuta 1975.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä helmikuuta 1975.

Labels: 17
6